1PUWANGNGE pura piléi Korésy mancaji arung; rijello’i untu’ caui bangsa-bangsaé sibawa untu’ pettuiwi akuwasanna arung-ngarungngé. Natimpakengngi matu aléna PUWANGNGE gerbang-gerbang kotana, dé’ muwi séddi monro tattongko. Ri alénai makkeda PUWANGNGE,
2"Maélo-Ka passadiya laleng untu’ alému; bulu sibawa bulu-bulué Uparatai matu, tange-tange tembagaé Ureppa’i matu, sibawa paccala-cala bessié Upoloi.
3Na-Uwérékko matu waramparang asugireng iya tassubbué, kuwammengngi muwissengngi Iyya ritu PUWANG, Allataalana Israélié, iya puraé mobbiko sibawa asemmu.
4Uwobbiko sibawa Uwérékko pattellareng, namuni dé’ muwissek-Ka. Usuroko tulungngi Israélié atak-Ku, saba’ mennang bangsa upilé-Ku.
5Iyya ritu PUWANG, dé’gaga laingngé, Iyya Allataala Iya Posséuwaé. Purano Upassenjatai, namuni dé’ muwissek-Ka.
6Iya manennaro Upogau’i kuwammengngi napolé ri alau lettu ri yajang naissengngi sininna tauwé Iyya ritu PUWANG, dé’gaga déwata ri laik-Ku.
7Iyya ritu pancajiwi tajangngé sibawa pettangngé, papolé-Ka barakka sibawa abala. Iyya ritu PUWANG iya pogau’ manengngéngngiro.
8Polé ri langié Upanonnoi apakalangngé pada-pada bosié, natimpa’i aléna linoé untu’ tarimai, nainappa patuwo asalamakeng sibawa alaluwasang; Iyya PUWANG iya mébbuéngngi iyaro kajajiyang."
9Macilakai tau iya sibantaé sibawa Pappancajinna; pada-padai oring iya méwaéngngi tau iya mébbuéngngi. Makkutanaga tana litaé ri tukang oringngé, "Mattengngakko maga?" Aga maddaréké oringngé makkedaé pakkébbuna dé’ nappunnai amaccang?
10Macilakai tau iya makkedaé lao ri tomatowanna, "Magi narijajiyakka makkuwaé?"
11PUWANG, Allataala mapaccinna Israélié makkeda, "Tanai-Ka passalenna wettu mangoloé. Iyakiya aja’ muwakkutana passalenna ana’-ana’-Ku, iyaré’ga suro-Ka pogau’i séuwaé.
12Iyya ritu PUWANG iya pancajiyéngngi linoé, sibawa pancajiwi tolinoé untu’ monroiwi. Nasibawang akuwasak-Ku Upallebba’i langié, sibawa paréntangngi mata essoé, kétengngé sibawa sining wéttowingngé.
13Iyya ritu pakédoi Korésy untu pajoppai akkatta-Ku sibawa patettongngi adélékengngé. Maélo-Ka paratai sininna laleng iya naolaé. Napatettongngi matu paimeng kota-Ku Yérusalém sibawa paleppe’i umma’-Ku iya ritawangngé, tenripasoso sibawa tenriwaja." PUWANG Iya Pommakuwasaé pura mabbicara.
14Makkedai PUWANGNGE lao ri Israélié, "Appunnangiwi wassélé tanana Maséré sibawa alabanna Sudan. Sining tau Syéba iya baranié mancajiwi appunnangemmu; joppai mennang ri munrimmu sibawa ribalenggu. Suju’i matu mennang sibawa mangakuiwi, ‘Allataala tonget-tongengngi ri tengngamu; dé’gaga déwata ri lainnaé Aléna!
15Allataala iya passalama’éngngi Israélié iyanaritu Allataala iya subbuéngngi aléna.
16Sininna tau iya mébbué dato-dato barahala; ripakasirii matu sibawa ripakatuna.
17Iyakiya Israélié ripassalama’i ri PUWANGNGE; asalamakenna mattahangngi matu. Dé’ naripakasiriko matu sibawa ripakatuna lettu mannennungeng.’"
18PUWANGNGE ritu iya pancajiyéngngi langié, Aléna ritu Allataala! Aléna ritu mappancaji sibawa mébbui linoé, mébbui masse sibawa tette tettong. Dé’ napancajiwi onrong iya masino-sinoé, iyakiya onrong untu’ rionroi. Aléna ritu iya makkedaé, "Iyya’na PUWANG, na dé’gaga laingngé.
19Dé’ umabbicara sibawa massubbu-subbu, iyaré’ga secara rahasiya. Dé’ usuroi umma’-Ku Israélié sappa-Ka sibawa paracuma. Iyya, PUWANG, powadai iya tongengngé, sibawa mappaissengengngi aga iya tongengngé."
20Makkedai PUWANGNGE, "Addeppungenno sibawa poléno massibawa, iko maneng iya leppe’é ri yelle’na bangsa-bangsaé! Madonggoi sining tau iya mpulééngngi dato-dato ajué, sibawa massempajang lao ri dato-dato’é iya dé’é naulléi mappassalama.
21Palluruni parakaramu, pangoloni butti-buttinna, ya, leppessanni mennang barunding massibawa. Niga mabbirittangngi gau’éro sibawa mabbirittangngi sipongenna riyolo? Tenniyaga Iyya, PUWANG? Dé’gaga déwata ri laik-Ku. Iyya ritu Allataala iya adélé’é sibawa Pappassalama, dé’gaga laingngé sangadinna Iyya!
22Eh, sininna pabbanuwana linoé, gilinno lao ri Iyya kuwammengngi naripassalama’ko, saba’ banna Iyya Allataala, dé’gaga iya laingngé!
23Puraka majjanci, na jancik-Ku dé’ namarusa’ matu; untu’ alé-Ku muto Umattanro: Tungke tauwé makkaluttui matu ri yolo-Ku, sibawa ri laleng basana muto majjanci untu’ matinulu lao ri Iyya.
24Makkedai matu sining tauwé, ‘Adélékengngé sibawa awatangengngé banna poléi ri PUWANGNGE!’ Sininna tau iya céccéék-Ka poléi matu ri Iyya sibawa masiri.
25Iyakiya wija-wijanna Yakub ripassalama’i matu, sibawa napoji-Ka matu, PUWANG.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn